N Á V R H
na odvolanie zástupcov štátu z funkcie členov 
Správnej rady Všeobecnej zdravotnej poisťovne

Štátny dozor Ministerstva zdravotníctva Slovenskej republiky podľa § 67 ods. 2 písm. g) zákona Národnej rady Slovenskej republiky č.273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov požiadal o zvolanie mimoriadneho zasadnutia Správnej rady Všeobecnej zdravotnej poisťovne v lehote do 12. septembra 2002, s bodom programu odvolanie riaditeľa Všeobecnej zdravotnej poisťovne, z dôvodov uvedených v § 44 ods. 9 písm. c) a d)  zákona Národnej rady Slovenskej republiky č.273/1994 Z. z. 
	Podľa § 44 ods. 9 cit. zákona, správna rada riaditeľa Všeobecnej zdravotnej poisťovne odvolá, ak
a)	bol právoplatne odsúdený za úmyselný trestný čin,
b)	vykonáva funkciu alebo činnosť nezlúčiteľnú s funkciou riaditeľa,
c)	neplní povinnosti ustanovené všeobecne záväznými právnymi predpismi,
d)	boli orgánom štátneho dozoru zistené závažné nedostatky v činnosti Všeobecnej zdravotnej poisťovne a opatrenia na ich odstránenie uložené orgánom štátneho dozoru Všeobecná zdravotná poisťovňa nesplnila v určenom rozsahu alebo v určenej lehote (§ 67).

Správna rada Všeobecnej zdravotnej poisťovne sa zišla ako uznášaniaschopná dňa 12.9.2002, ale neprijala uznesenie o výsledku rokovania. Prerušila rokovanie až do 17.9.2002 do 17,oo hod. Ani v tomto termíne neprijala uznesenie a nerozhodla o návrhu orgánu štátneho dozoru tak, ako ukladá zákon. Dňa 1. 10. 2002 Správna rada prijala uznesenie č. 7m/6:
„Správna rada VšZP nadpolovičnou väčšinou prítomných členov je proti odvolaniu riaditeľa VšZP v zmysle žiadosti štátneho dozoru Ministerstva zdravotníctva, aby Správna rada VšZP konala v súlade s § 44 ods. 9 písm. c) a d) zákona č.273/1994 Z. z.  v znení neskorších predpisov.“
	
V zmysle § 41 ods. 12 zákona Národnej rady Slovenskej republiky č. 273/1994 Z.z. v znení neskorších predpisov rozhodnutia samosprávnych orgánov nesmú byť v rozpore so všeobecne záväznými právnymi predpismi. Správna rada Všeobecnej zdravotnej poisťovne neodvolala riaditeľa, porušila § 44 ods. 9 citovaného zákona tým, že napriek obligatórnej povinnosti odvolať riaditeľa, ak sa naplnia dôvody uvedené v § 44 ods. 9 zákona NR SR č. 273/194 Z.z. v znení neskorších predpisov, riaditeľa neodvolala.

Ministerstvo zdravotníctva Slovenskej republiky predkladá návrh vláde Slovenskej republiky pre Národnú radu Slovenskej republiky na odvolanie z funkcií týchto členov Správnej rady Všeobecnej zdravotnej poisťovne navrhnutých za štát v súlade s § 42 ods.4 zákona Národnej rady Slovenskej republiky č.273/1994 Z. z. v znení neskorších predpisov.
1.	MUDr. Martin  D e m e š,
2.	Ing. Mária  H u s á r o v á,
3.	MUDr. Jozef  M u r g a š,
4.	MUDr. Martin  Z b o r o v i a n,
5.	Ing. Vojtech  P u h a
Dôvodom návrhu je konanie zástupcov štátu v rozpore s § 44 ods. 9 zákona NR SR č. 273/1994 Z.z. v znení neskorších predpisov.
zdravotného poistenia.
I N F O R M Á C I A
o nezlučiteľnosti vykonávania funkcie člena správnej rady VšZP s inou činnosťou podľa § 42 ods. 4 zákona Národnej rady Slovenskej republiky č. 273/1994 Z.z. v znení neskorších predpisov.

	Správna rada Všeobecnej zdravotnej poisťovne je v zmysle zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení rezortných, odvetvových, podnikových a občianskych zdravotných poisťovní v znení neskorších predpisov (ďalej len „zákon“) najvyšší samosprávny orgán Všeobecnej zdravotnej poisťovne. V zmysle § 42 ods. 3 zákona je správna rada zložená zo zástupcov poistencov, zástupcov zamestnávateľov a zástupcov štátu. V zmysle § 42 ods. 4 zákona návrhy na odvolanie zástupcov poistencov podávajú príslušné reprezentatívne orgány zamestnancov, návrhy na odvolanie zástupcov zamestnávateľov podávajú príslušné reprezentatívne orgány zamestnávateľov a návrhy na odvolanie zástupcov štátu podáva vláda Slovenskej republiky. V prípade vzniku nezlučiteľnosti vykonávania funkcie alebo činnosti  s funkciou člena správnej rady možno člena správnej rady odvolať aj bez návrhu orgánov v predchádzajúcej vete. 
	Podľa stanoviska Ministerstva zdravotníctva Slovenskej republiky nezlučiteľnosť vykonávania funkcie alebo činnosti s funkciou člena správnej rady vzniká, ak došlo k takej kumulácii funkcie s funkciou člena správnej rady, ktorý u člena správnej rady vyvoláva pochybnosti o jeho objektívnom a nestrannom rozhodovaní a plnení funkcie člena správnej rady. Takáto pochybnosť nevyhnutne vzniká v situácii, keď člen správnej rady vykonáva funkcie alebo činnosti v právnom subjekte, ktorého predmet činnosti je priamo alebo nepriamo totožný s predmetom činnosti zdravotnej poisťovne

MUDr. Martin Demeš predseda Správnej rady Všeobecnej zdravotnej poisťovne je zamestnancom Fakultnej nemocnice s poliklinikou akad. L. Dérera Bratislava vo funkcii primára interného oddelenia, je v pracovnoprávnom vzťahu podľa zákona č. 313/2001 Z. z. o verejnej službe v znení neskorších predpisov k štátnemu zdravotníckemu zariadeniu. Podľa § 10 ods. 1 citovaného zákona vedúci zamestnanec, ktorý vykonáva funkciu štatutárneho zástupcu zamestnávateľa a ďalší vedúci zamestnanci, u ktorých to určí pracovný poriadok, nesmú podnikať alebo vykonávať inú zárobkovú činnosť a byť členmi riadiacich, kontrolných alebo dozorných orgánov právnických osôb.
Pracovný poriadok Fakultnej nemocnice s poliklinikou ak. L. Dérera z novembra 1999, v čl. IV – Výkon inej zárobkovej činnosti bode 2 uvádza:
„Štatutárny orgán a vedúci zamestnanci v jeho priamej riadiacej pôsobnosti (námestníci, vedúci právno-kontrolného odboru, vedúci centra medicínskej informatiky, primári oddelení, vedúca sestra a referent CO a OBP) nesmú popri svojom zamestnaní vykonávať zárobkovú činnosť zhodnú s predmetom činnosti zamestnávateľa. Porušenie týchto povinností sa bude považovať za závažné porušenie pracovnej disciplíny“.
	
Sekcia operatívnych činností, odbor licencií Ministerstva zdravotníctva Slovenskej republiky vydal dňa 11. 9. 2002 Rozhodnutie číslo 4132/2002-SOČ, ktoré nadobudlo právoplatnosť dňa 11. 9. 2002, ktorým sa vyhovelo žiadosti obchodnej spoločnosti NEFRO-COMP, s.r.o. so sídlom Chalúpková ul. 10 v Piešťanoch, zastúpenej konateľom MUDr. Martinom Demešom o vydanie povolenia na poskytovanie zdravotnej starostlivosti v neštátnych zdravotníckych zariadeniach:
1.	dialyzačnom stredisku v odbore nefrológia s miestom výkonu FNsP Bratislava, Ružinovská ulica 6, budova LDCH,
2.	ambulancii v odbore nefrológia s miestom výkonu FNsP Bratislava, Ružinovská ulica 6, budova LDCH.

Spoločníkom a štatutárnym orgánom spoločnosti NEFRO-COMP s.r.o. je MUDr. Martin Demeš od 6. 9. 2001.

	Z uvedeného vyplýva, že predseda Správnej rady Všeobecnej zdravotnej poisťovne MUDr. Martin Demeš vykonáva funkciu a činnosti nezlučiteľné s funkciou člena Správnej rady Všeobecnej zdravotnej poisťovne a zároveň závažne porušil pracovnú disciplínu tým, že v rozpore s Pracovným poriadkom FNsP ak. L. Dérera ako vedúci zamestnanec v priamej riadiacej pôsobnosti štatutárneho orgánu vykonáva popri svojom zamestnaní zárobkovú činnosť zhodnú s predmetom činnosti zamestnávateľa.

V zmysle § 42 ods. 3 zákona zástupcov štátu Správnej rady Všeobecnej zdravotnej poisťovne, navrhuje vláda Slovenskej republiky. 
Predpokladom na zastupovanie záujmov štátu v prípade zástupcov štátu v samosprávnom orgáne Všeobecnej zdravotnej poisťovne, je pracovnoprávny vzťah k orgánu štátnej správy alebo obdobný vzťah k štátnemu poskytovateľovi zdravotnej starostlivosti. Tým je predpoklad ku kvalifikovanému presadzovaniu záujmov štátu a postupov v súlade s všeobecne záväznými právnymi predpismi pri ochrane verejných prostriedkov zdravotného poistenia. 
Ing Mária Husárová, členka Správnej rady Všeobecnej zdravotnej poisťovne za štát skončila pracovný pomer na Ministerstve zdravotníctva Slovenskej republiky dňa 30. 9. 2002. Odchodom do starobného dôchodku nezastupuje štát v Správnej rade Všeobecnej zdravotnej poisťovne z dôvodu, že je súkromnou fyzickou osobou. 

MUDr. Jozef Murgaš, člen Správnej rady Všeobecnej zdravotnej poisťovne za štát, je primátorom mesta Lučenec za politickú stranu. Ako politik nespĺňa predpoklady na pôsobenie v samosprávnom orgáne VšZP a zastupovanie záujmov štátu. 

MUDr. Ladislav Pásztor, člen Správnej rady Všeobecnej zdravotnej poisťovne za zamestnávateľov, je spoločníkom spoločnosti s ručením obmedzeným MEDICÍNA, ktorá má v predmete činnosti poskytovanie liečebno-preventívnej starostlivosti v špecializovanom zariadení ambulantnej starostlivosti (v neštátnom zdravotníckom zariadení) a spoločníkom spoločnosti s ručením obmedzeným SLK ZÁVODNÁ POLIKLINIKA, ktorej predmetom činnosti je poskytovanie zdravotnej starostlivosti v neštátnom zdravotníckom zariadení v odbore všeobecné lekárstvo a gynekológia. Uvedené neštátne zdravotnícke zariadenia sú v zmluvnom vzťahu so Všeobecnou zdravotnou poisťovňou. Ako spoločník neštátnych zdravotníckych zariadení, ktorých existencia závisí od zmluvných vzťahov  s VšZP, je pochybnosť o objektívnom a nestrannom rozhodovaní vo funkcii člena samosprávneho orgánu. Ako prezident Asociácie neštátnych lekárov písomne ponúka uzatváranie mandátnych zmlúv medzi Asociáciou neštátnych lekárov a jednotlivými lekármi primárnej a špecializovanej sféry s tým, že Asociácia neštátnych lekárov bude zastupovať jednotlivých lekárov pri vyjednávaní podmienok pri uzatváraní zmlúv s poisťovňou a najmä ponúka zastupovanie pri uplatňovaní poplatkov z omeškania voči poisťovni.

Podľa stanoviska Ministerstva zdravotníctva Slovenskej republiky stratil MUDr. Martin Demeš spôsobilosť vykonávať funkciu predsedu Správnej rady Všeobecnej zdravotnej poisťovne porušením § 42 ods. 4 zákona a závažným porušením Pracovného poriadku FNsP ak. L. Dérera. Ing. Mária Husárová, MUDr. Jozef Murgaš stratili spôsobilosť vykonávať funkciu člena Správnej rady Všeobecnej zdravotnej poisťovne zastupujúceho záujmy štátu. 
MUDr. Martin Zborovian a Ing. Vojtech Púha, zástupcovia Správnej rady Všeobecnej zdravotnej poisťovne za štát boli vyzvaní ministrom zdravotníctva, aby v súlade s návrhom štátneho dozoru rozhodli o odvolaní riaditeľa poisťovne. Všetci zástupcovia štátu boli ministrom zdravotníctva podrobne informovaní o závažných zisteniach štátneho dozoru.
MUDr. Ladislav Pásztor stratil spôsobilosť vykonávať funkciu člena Správnej rady Všeobecnej zdravotnej poisťovne.